Nastavni predmet: Međunarodna špedicija

Broj časa: 52 i 53.

52. nastavna jedinica: Rečni tovarni list

Saobraćaj unutrašnjim vodenim putevima obuhvata transport koji se obavlja rekama, jezerima i kanalima. Ugovor o unutrašnjoj plovidbi je takav ugovor na osnovu koga brodar preuzima obavezu prevoza robe od mesta otpreme do mesta opredeljenja, uz predaju robe u nepromenjenom stanju i bez kašnjenja primaocu ili ovlašćenom licu, a naručilac posla se obavezuje da plati prevozninu. Ako se prevoze komadne ili denčane pošiljke, nije potrebno zaključivati poseban ugovor o prevozu, a tovarni list zamenjuje ugovor o prevozu. Za šleperski prevoz zaključuje se poseban prevozni ugovor između rečnog prevozioca i korisnika usluga, a u formi zaključnice. Ovaj ugovor dobija međunarodni karakter kada se pristaništa nalaze na teritoriji različitih država.

Za prevoz Dunavom od posebnog značaja su:

**Konvencija o statusu Dunava iz 1921. godine.**

**Dunavka konvencija iz 1948. god.** koju je potpisala Jugoslavija.

**Bratislavski sporazumi iz 1955.god.** koji sadrže zajednička pravila ponašanja kojima se regulišu uzajamni poslovni odnosi u unutrašnjoj plovidbi.

U našoj zemlji osnovni pravni izvor za regulisanje saobraćaja unutrašnjim plovnim putevima je **Zakon o pomorskoj i unutrašnjoj plovidbi iz 1998. god.** U unutrašnjoj plovidbi upotrebljavaju se tovarni list i teretnica (konosman).

Teretnicu izdaje brodar ali samo na zahtev krcatelja. Ukoliko krcatelj ne zahteva izdavanje teretnice, brodar ili krcatelj imaju pravo da zahtevaju da se izda tovarni list. Za razliku od pomorskog prevoza gde je dozvoljeno izdavanje više originalnih primeraka teretnice (uz obavezu da se na svakom originalnom primerku naznači broj izdatih primeraka), u unutrašnjoj plovidbi se, po pravilu izdaje samo jedan primerak teretnice. Između teretnice u pomorskoj i unutrašnjoj plovidbi nema suštinskih razlika, sem što se teretnica u unutrašnjoj plovidbi izdaje na izričit zahtev krcatelja i u jednom primerku.

Tovarni list je prevozna isprava koju izdaje brodar, ali potpisuju brodar i krcatelj. Funkcija tovarnog lista je u dokaznoj snazi da je zaključen ugovor o prevozu i da je roba primljena na p revoz, pod uslovima koji su navedeni u tovarnom listu. Za razliku od tertnice koja se predaje krcatelju i koja cirkuliše nezavisno od prevoza robe, tovarni list prati robu u toku prevoza i predaje se primaocu. Krcatelj i brodar imaju pravo da zahtevaju da im se izda po jedan prepis tovarnog lista. U praksi se, međutim izdaje više prepisa i to prvenstveno za brodareve potrebe.

Tovarni list je prikladniji za prevoze koji se brzno odvijaju i gde se ne radi o velikim količinama tereta, odnosno gde se radi o kraćim prevoznim relacijama. Ako su u pitanju duže relacije, veća količina tereta, prikladnija je teretnica. U unutrašnjoj plovidbi predviđene su obe prevozne isprave, međutim, u praksi je izdavanje teretnice mnogo ređe od izdavanja tovarnog lista.

53. Vazduhoplovni tovarni list

Ugovorom o vazdušnom prevozu robe vazdušni prevozilac se obavezuje da avionom preveze robu od jednog vazduhoplovnog pristaništa do drugog i da preda robu primaocu ili drugom ovlašćenom licu u onakvom stanju u kakvom je primio, bez zakašnjenja, a druga ugovorna strana se obavezuje da za to plati prevozninu.

Ovaj ugovor dobija međunarodni karakter prema važećim međunarodnim konvencijama, onda kada se polazna tačka i odredišna tačka nalaze na teritoriji različitih država i to bez obzira da li se prevoz tokom puta prekida ili se vrši pretovar. Međunarodnim prevozom smatra se i prevoz pri kome se obe tačke nalaze u istoj državi, ako je ugovorom predviđeno spuštanje aviona na teritoriji druge države.

Najznačaniji međunarodni propisi koji su regulisali međunarodni vazdušni transport su: **Pariska konvencija iz 1919.god.** sadržala je načelo da svaki avion mora imati nacionalnost i da svaka zemlja ima  pravo suvereniteta u vazdušnom prostoru.

**Varšavska konvencija**doneta je 1929.god. i reguliše prevoz putnika, prtljaga i robe. Ratifikovana je od strane većine zemalja, a naša zemlja je njena članica od 1961.godine. Naša zemlja ratifikovala je i **Haški protokol iz 1955.god.**

Ugovor o međunarodnom vazdušnom prevozu robe je neformalan, jer prevozna isprava koja se izdaje kao tovarni list nije uslov punovažnosti ovog ugovora. Vazdušni prevozilac prilikom zaključenja ugovora o prevozu izdaje vazduhoplovni tovarni list. U praksi ga popunjava robna služba avioprevoznika na osnovu podataka dobijenih od pošiljaoca. To je dokument koji predstavlja:

–         pismeni dokaz o zaključenju ugovora o prevozu,

–         potvrdu prijema robe na prevoz,

–         račun za vozarinu,

–         potvrdu o izvršenom osiguranju,

–         carinski dokument,

–         uputstvo i instrukcije za osoblje koje rukuje robom, reklamacioni dokument i dr.

Zadatak. odgovoriti na pitanja

1. Saobračaj vodenim putevima obuhvata?

2. Ugovor o unutrašnjoj plovidbi je?

3. U unutrašnjoj plovidbi se upotrebljava?

4. Tovarni list je?

5. Ugovorom o vazdušnom prevozu robe prevozilac se obavezuje?

6. Kada vazduhoplovni ugovor dobija međunarodni karakter?

7. Šta predstavlja dokument o međunarodnom vazdušnom prevozu?

sotramilica@esloznica.rs

viber grupa

Google učionica